b'\n_START_ARTICLE_\nIntelligente tekstiler\n_START_PARAGRAPH_\nBegrebet intelligente tekstiler d\xc3\xa6kker tekstiler, der har f\xc3\xa5et tilf\xc3\xb8rt udvidede egenskaber og funktioner. Intelligente tekstiler kan v\xc3\xa6re alt af tekstil-art lige fra t\xc3\xb8j og m\xc3\xb8belstoffer til medicinalindustriens bandager, byggebranchens geotekstiler, luftfartens brug af tekstiler og meget mere. Hvor tekstilernes prim\xc3\xa6re funktion altid har v\xc3\xa6ret at beskytte brugere og v\xc3\xa6re et \xc3\xa6stetisk udtryksmiddel, vil fremtidens tekstiler have udvidede og optimerede funktioner. Tekstilerne kan have forskellige egenskaber: de kan v\xc3\xa6re selvrensende, flammeh\xc3\xa6mmende, smudsafvisende, kommunikerende, informerende, og de skal kunne \xc3\xa6ndre funktion efter brugeren._NEWLINE_Overordnet sondres der mellem to omr\xc3\xa5der indenfor intelligente tekstiler: Behandlede tekstiler og Elektronik og tekstiler.\n_START_SECTION_\nBehandlede tekstiler\n_START_PARAGRAPH_\nBehandlede tekstiler defineres som:_NEWLINE_Smuds- og pletafvisning. Anti-bakteriel, Antimikrobiel. Vandafvisende og vindt\xc3\xa6t via membraner og coatings. Brand- og flammeh\xc3\xa6mmende, kemikalie- og giftafvisende. Antistatisk. UV-behandling. Mikroinkapsulering. Phase Change Materials. Phase Memory Materials. Mange af de funktioner kan nu p\xc3\xa5f\xc3\xb8res eller integreres i fibre via nanoteknologi_NEWLINE_Gruppen behandlede tekstiler d\xc3\xa6kker tekstilbehandling og m\xc3\xa5den, man konstruerer og opbygger tekstilets fibre p\xc3\xa5. Man har l\xc3\xa6nge behandlet tekstiler med forskellige kemiske processer for at forbedre deres egenskaber ved fx at g\xc3\xb8re dem vind- og vandt\xc3\xa6tte samt smudsafvisende. Hvor gr\xc3\xa6nsen g\xc3\xa5r mellem traditionelt behandlede tekstiler og intelligente tekstiler kan v\xc3\xa6re vanskelig at definere entydigt, men en vigtig forskel er, at man med nye teknologier har mulighed for at kontrollere tekstilernes egenskaber, s\xc3\xa5 de aktiveres i det \xc3\xb8jeblik, brugeren har behov for det. Med nye behandlingsmetoder kan man g\xc3\xb8re tekstilerne aktive, s\xc3\xa5 de m\xc3\xa6rker og reagerer p\xc3\xa5 stimuli fra brugeren og omgivelserne. N\xc3\xa5r b\xc3\xa6reren fryser, isolerer jakken, men sveder han, vil stoffet give mulighed for luftgennemstr\xc3\xb8mning. Fremtidens laboratorieuniform vil advare laboranten om farlige kemiske udslip ved at skifte farve._NEWLINE_Vigtigt for udviklingen af intelligente tekstiler er den \xc3\xb8gede viden og pr\xc3\xa6cision, med hvilken man kan forbedre gamle metoder og udvikle ny teknologi. Ved at konstruere fibrene, indl\xc3\xa6gge membraner eller overfladebehandle tekstilerne kan man med teknologi som mikroinkapsulering, nanoteknologi, Phase Change Materials og kromatiske materialer i dag give tekstiler helt nye og forbedrede egenskaber. Man kan s\xc3\xa5ledes g\xc3\xb8re stoffet smudsafvisende, lugtfrit, antibakterielt, flammeh\xc3\xa6mmende, og det kan isolere mod kulde, lyd, vand og vind og beskytte mod insekter, UV str\xc3\xa5ling og kemisk og biologisk skadelige stoffer. Eller tekstilerne kan ved brug og efter behov frigive forskellige stoffer s\xc3\xa5 som duft, medicin eller plejende artikler.\n_START_SECTION_\nElektronik og tekstiler\n_START_PARAGRAPH_\nGruppen elektronik og tekstiler kan defineres som f\xc3\xb8lger:_NEWLINE_Indbyggede kommunikations- og mobilteknologi: chips, RFID, bluetooth og wireless kommunikation. Indbyggede sensorer, bioMEMS mm., der m\xc3\xa5ler kroppen og omgivelserne Indbyggede processorer, der giver lys, varme, lyd og andre effekter. Ledende fibre._NEWLINE_Det er materiale med elektronisk funktionalitet og tekstil karakter. Omr\xc3\xa5det kaldes ogs\xc3\xa5 elektronic textiles, e-textiles, elektro textiles, wearable electronics m.m. Her arbejdes b\xc3\xa5de p\xc3\xa5 at indbygge allerede eksisterende elektroniske komponenter som mobiltelefoner, mp3-afspillere, kameraer og digitale sk\xc3\xa6rme i t\xc3\xb8j, tasker og andre tekstiler, og der arbejdes p\xc3\xa5 at indv\xc3\xa6ve, filte eller stikle teknologi som ledende og isolerende fibre og polymerer, sensorer, lysdioder (LED), processorer, antenner, GPS-enheder, pulsm\xc3\xa5lere, temperaturm\xc3\xa5lere, acceleratorm\xc3\xa5lere, solceller og RFID-tags (Radio Frequency Identification) ind i t\xc3\xb8j og tekstiler, for herigennem at g\xc3\xb8re dem funktionsdygtige i forskellige henseender. Gennem tekstilerne kan man s\xc3\xa5ledes kommunikere, blive informeret, blive advaret, blive underholdt, monitere vores egen krop og vores omgivelser._NEWLINE_Elektronik i tekstiler bruges hovedsageligt inden for omr\xc3\xa5der som sports- og fritidst\xc3\xb8j, sikkerheds- og arbejdst\xc3\xb8j, sundhedssektoren, monitorering og i milit\xc3\xa6ret.'